**דגל הרפובליקה הדרום-אפריקאית** (בהולנדית: **Vlag van de Zuid-Afrikaansche Republiek**) עוצב בשנת 1857 ואומץ רשמית ב-18 בפברואר 1858. דגל אחר, "הדגל האזרחי" (Burgers Vlag), שימש את הרפובליקה בשנים 1874 ו-1875, כמו גם כוחות המורדים במרידת מאריץ.

עיצוב
-----

הדגל מורכב משלושה פסים אופקיים בצבעים אדום, לבן וכחול, בתוספת פס אנכי ירוק בסמוך לתורן, ועל כן כינויו היה "דגל ארבעה צבעים". הצבעים האופקיים זהים בצורתם ובצבעיהם לדגל הולנד. צבעי הדגל ההולנדי מייצגים את הקשר הלאומי, התרבותי וההיסטורי בין הרפובליקה הדרום-אפריקאית לבין מדינת האם שלה בעיני מייסדיה - ממלכת הולנד. הפס הירוק מסמל את עולם הטבע העשיר של יבשת אפריקה, המקום בו ביקשו המתיישבים האפריקאנרים להקים את מולדתם.

היסטוריה
--------

כחמש שנים לאחר הקמת הרפובליקה הדרום-אפריקאית, הוחלט על הצורך בקביעת דגל רשמי. עקב זאת, ב-6 בינואר 1857 התכנסו נציגים בעיר פוצ'פסטרום, והחליטו על עיצוב מוסכם. ב-18 בפברואר 1858, הובא דגל ארבעה צבעים לאישורה של מועצת העם, הגוף המחוקק העליון של הרפובליקה, וזה קיבל את אישורה. עקב כך הדגל נכנס לתוקף. הדגל היה בשימוש רשמי 16 שנים, עד לאוקטובר 1874. באותה השנה, החליט נשיא הרפובליקה דאז, תומאס פרנסיס בורחס, להביא למועצת העם הצעה לדגל חלופי. ההצעה, "הדגל האזרחי" (Burgers Vlag), התבססה על דגלם של ראשוני האפריקאנרים שנדדו בטרק הגדול, כארבעים שנה קודם לכן. היא כללה רקע כחול עם צלב אנדראס אדום בעל מסגרת לבנה. למרות מטענו ההיסטורי וההרואי של הדגל החדש, הוא היה לא פופולרי, וב-10 במאי 1875, מועצת העם חזרה בה מהחלטתה הקודמת, והחזירה את דגל ארבעת הצבעים למעמדו כדגל הרפובליקה. הדגל היה בתוקף עד ה-31 במאי 1902, אז הרפובליקה הדרום-אפריקאית הובסה על ידי בריטניה במלחמת הבורים, וחדלה מלהתקיים.

לאחר ניצחון הבריטים על הרפובליקה הדרום-אפריקאית, הם הקימו על חורבותיה את מושבת טרנסוואל, אשר התקיימה עד שנת 1910. למושבה זו בחרו הבריטים נס אדום כללי, האופייני לדגלי מושבותיהם, כאשר אין בדגל שום ייצוג לדגל ההיסטורי של המקום - דגל הרפובליקה הדרום-אפריקאית. בשנת 1910 אוחדו שטחי הרפובליקה עם שאר המושבות הבריטיות באזור, ועל בסיסן הוקם איחוד דרום אפריקה. בשנת 1928 אימצה המדינה החדשה דגל חדש, אשר כלל ייצוג בולט לדגל הרפובליקה הדרום-אפריקאית. במרכז הדגל החדש עמד דגם מוקטן של דגל הרפובליקה, כאשר ברקע הדגל נמתחים בין השאר פס כחול ופס לבן, אשר ניתן לזהותם עם הפסים המופיעים בדגל הרפובליקה הדרום-אפריקאית. לאחר נפילת האפרטהייד והקמת דרום אפריקה החדשה, יש אשר זיהו את ייצוג האדום, הלבן והכחול בדגלה החדש כנקודות השראה מדגל הרפובליקה הדרום-אפריקאית, וכניסיון לתת בדגל ביטוי לנוכחות ההולנדית בתולדותיה של דרום אפריקה.

לצד ייצוג רשמי, במאה השנים האחרונות זכה לא פעם דגל הרפובליקה הדרום-אפריקאית לשימוש לא פורמלי, בדרך כלל כסמלה של הלאומיות האפריקאנרית. כך היה למשל במסגרת מרידת מאריץ בשנים 1914 ו-1915, אז המורדים האפריקאנרים בטרנסוואל הכריזו עליו כעל דגל מדינתם החדשה. בשנים מאוחרות שימש הדגל גם כן למטרות דומות, בעיקר תנועות לאומניות פאשיסטיות אפריקאנריות שהתנגדו לביטול האפרטהייד, ארגונים כדוגמת חזית ההתנגדות האפריקאנרית.

* דגל הולנדדגל הולנד
* הדגל האזרחי, דגל הרפובליקה בשנים 1874–1875הדגל האזרחי, דגל הרפובליקה בשנים 1874–1875
* דגל איחוד דרום אפריקה, 1928–1994דגל איחוד דרום אפריקה, 1928–1994
* דגל הרפובליקה של דרום אפריקה, החל משנת 1994דגל הרפובליקה של דרום אפריקה, החל משנת 1994

ראו גם
------

* דגל מדינת אורנג' החופשית
* דגל דרום אפריקה
* דגל הולנד

קישורים חיצוניים
----------------

ויקישיתוף מדיה וקבצים בנושא **דגל הרפובליקה הדרום-אפריקאית** בוויקישיתוף
* דגל הרפובליקה הדרום-אפריקאית, באתר דגלי העולם (באנגלית)

הערות שוליים
------------

1. ↑  Pama, C. (1965). *Lions and Virgins*.
2. ↑  Brownell, F.G. (1993). *National and Provincial Symbols*.
3. ↑  Appelgryn, M.S. (1976). 'Pogings van Pres T.F. Burgers om die Vlag en Wapen van die ZAR te Verander' in *Historia* (September 1976).
4. ↑  Ashplant, T.G.; Dawson, Graham; Roper, Michael, eds. (2013). *The Politics of War: Memory and Commemoration*. Routledge. p. 121. מסת"ב 9781134696574.
5. ↑  *Hopkins, compiled by Pat; Hilton-Barber, Bridget (2005). Worst journeys : an anthology of South African travel disasters*. Cape Town: Zebra Press. p. 204. מסת"ב 9781770071018. Retrieved 10 March 2016.
6. ↑  לדוגמה, באתר האינטרנט של התנועה